b'\n_START_ARTICLE_\nGetas\n_START_PARAGRAPH_\nGetas \xe2\x80\x93 atskiras ar izoliuotas miesto rajonas ar gyvenviet\xc4\x97, kurioje atskirai leid\xc5\xbeiama gyventi tautin\xc4\x97ms ar kult\xc5\xabrin\xc4\x97ms ma\xc5\xbeumoms. Antrojo pasaulinio karo holokausto metu taip buvo vadinamas izoliuotas ir perimetru saugomas miesto rajonas, kuriame \xc5\xbeydai gyvendavo iki perk\xc4\x97limo \xc4\xaf koncentracijos stovyklas.\n_START_SECTION_\nIstorija\n_START_PARAGRAPH_\nPirmuosius getus XVI a. \xc4\xafsteig\xc4\x97 Italija, Ispanija ir Portugalija, v\xc4\x97liau Vokietija apgyvendinti iki tol klajojusiems \xc5\xbeydams. 1512\xe2\x80\x931517 m. Laterano V susirinkimas nustat\xc4\x97 palankias \xc5\xbeyd\xc5\xb3 apsigyvenimo katalik\xc5\xb3 miestuose s\xc4\x85lygas._NEWLINE_Geto pavadinimas kilo pagal Venecijos rajon\xc4\x85, kuriame 1516 m. apsigyveno \xc5\xbeyd\xc5\xb3 bendruomen\xc4\x97 (it. ghetto nuovo \xe2\x80\x93 \xe2\x80\x9eNaujoji liejykla\xe2\x80\x9c). 1541 m. jame gyveno 5000 \xc5\xbeyd\xc5\xb3. \xc4\xae miesto kas\xc4\x85 jie mok\xc4\x97jo kasmet po 10000 dukat\xc5\xb3. Romoje getas \xc4\xafkurtas 1555 m. , kai popie\xc5\xbeius Povilas IV i\xc5\xa1leido bul\xc4\x99 Cum nimis absurdam. V\xc4\x97liau \xc5\xbeyd\xc5\xb3 gyvenamieji kvartalai atsirado Livorne ir Feraroje._NEWLINE_Pirmieji getai nebuvo susij\xc4\x99 su prievarta, tiesiog \xc5\xbeydai patys siek\xc4\x97 kurti savo atskiras gyvenvietes, siekdami i\xc5\xa1laikyti savo tautin\xc4\xaf identitet\xc4\x85, religij\xc4\x85, mokykl\xc4\x85, amat\xc5\xb3 paslaptis. Getas tur\xc4\x97jo ribot\xc4\x85 autonomij\xc4\x85 ir da\xc5\xbenai tvark\xc4\x97si pagal savo papro\xc4\x8dius. Bendruomen\xc4\x97 rinko savo taryb\xc4\x85 \xe2\x80\x93 kahal\xc4\x85, kuris leido bendruomenei privalomus \xc4\xafstatymus. _NEWLINE_V\xc4\x97liau, \xc5\xbeyd\xc5\xb3 bendruomen\xc4\x97ms sustipr\xc4\x97jus, jie prad\xc4\x97jo gyventi ir kituose miest\xc5\xb3 rajonuose, steigdami amat\xc5\xb3 ir paslaug\xc5\xb3 dirbtuves ar \xc4\xafmones. Kai kuriuose didesniuose miestuose buvo po kelis getus._NEWLINE_JAV XIX a. prad\xc5\xbeioje getuose apsigyveno juodaod\xc5\xbeiai amerikie\xc4\x8diai, o v\xc4\x97liau ir meksikie\xc4\x8diai, puertorikie\xc4\x8diai. Pana\xc5\xa1iomis \xc4\xaf geto s\xc4\x85lygomis gyveno ir \xc4\xaf rezervatus suvaryti ind\xc4\x97nai._NEWLINE_Antrojo pasaulinio karo metu nacistai Vokietijoje prad\xc4\x97jo steigti \xc5\xbeyd\xc5\xb3 kvartalus (vok. j\xc3\xbcdische Wohnbezirke), kuriems paskyr\xc4\x97 neturtingiausius miest\xc5\xb3 kvartalus. I\xc5\xa1 geto jo gyventojai gal\xc4\x97jo eiti \xc4\xaf darbus mieste, o kai kurie buvo \xc4\xafdarbinami ir prievarta, ta\xc4\x8diau laiku tur\xc4\x97jo gr\xc4\xaf\xc5\xbeti namo. Pirmasis getas okupuotuose kra\xc5\xa1tuose \xc4\xafsteigtas Lenkijoje Petrikave jau 1939 m. spalio 8 d. Veik\xc4\x97 iki 1942 m. spalio 15-22 d., kai 22000 kalini\xc5\xb3 buvo i\xc5\xa1ve\xc5\xbeti \xc4\xaf Treblinkos koncentracijos stovykl\xc4\x85.'